Hanne Alstrup Velure

Hanne Alstrup Velure (født 1963) er en norsk politiker (H) som er fylkesvaraordfører i Innlandet fra 2023 og leder av Innlandet Høyre fra 2024. 

Velure var medlem av kommunestyret i Lesja kommune fra 2007 til 2023 og varaordfører mellom 2011 og 2015. Hun har sittet på fylkestinget i Innlandet siden 2019 og var i perioden 2014 til 2022 landsmøtevalgt medlem av Høyres sentralstyre. 

Hun er født og oppvokst i Danmark, men flyttet i 1986 til Norge der hun tok lærerutdanning ved Hamar Lærerhøgskole (1990). Velure har jobbet mange år i reiselivsbransjen som selvstendig næringsdrivende.

Velure var fra april 2018 til 2024 leder av Utmarkskommunenes Sammenslutning, en partipolitisk nøytral interesseorganisasjon som hun før det var nestleder av i fire år. Fra 2021 er hun nestleder i Naturressurskommunene.

Alstrup Velure tok i 2015 via sin rolle i Høyres sentralstyre initiativ til etablering av Høyres distriktsutvalg og har vært medlem av dette siden etableringen. Hun markert seg særlig i kampen for lokal forvaltning, spesielt forvaltning av utmarksarealer, rovdyrpolitikk og definisjon av statlig og kommunalt/regionalt ansvar. Hennes politiske arbeid er i øvrig konsentrert om å skape rammevilkår for spredt bosetning, næringsutvikling i Distrikts-Norge, særlig innen reiseliv, turisme og landbruk samt miljø-, kraft- og energipolitikk.

Velure har vært medlem av flere regjeringsoppnevnte utvalg og arbeidsgrupper, bl.a. Statsallmenningsutvalget som leverte forslag til ny fjellov i NOU 2018:11 og Distriktsnæringsutvalget som leverte NOU 2020:12. Hun ledet som et ledd i Solberg-regjeringens arbeid med forenkling av utmarksforvaltningen også en arbeidsgruppe som i 2016 leverte rapporten Forenkling av utmarksforvaltningen - kommuner som førstelinjetjeneste for utmarksforvaltning og forenklingstiltak innen IKT.

 Referanser 

 Eksterne lenker 


  Hanne Alstrup Velure hos Høyre

Kategori:Lokalpolitikere i Lesja
Kategori:Høyre-politikere i Oppland